Jens Christian Lund (S), 2011-03-03:
Så er jeg jo nødt til at starte med at sige tak for rosen.
Det er ikke ret tit, det sker.
Selvfølgelig er det positivt, og jeg vil blot sige, at det ikke gør noget, at det var Venstre, der kom med rosen.
Så tak for det.
Så vil jeg godt sige til ministeren, at det ikke er den ringeste redegørelse, vi har set, og for en thybo er det ikke så dårligt endda.
Jeg vil dog sige til ministeren, at der er noget, der irriterer mig – det er givetvis ikke ministerens skyld, men ministeren kan måske sige noget om det – og det er, at der i redegørelsen jo er tilføjet et bilag, men hvis man går ind på Folketingets hjemmeside og leder efter redegørelsen, er bilaget ikke med.
Og det har ikke noget at gøre med, at der er ros af mig i bilaget.
Men derfor synes jeg alligevel, at bilaget burde have været med.
Så vil jeg gå videre med min tale.
OSCE har, som Venstres ordfører jo også nævnte, masser af opgaver og er en meget vital organisation.
Derfor vil vi også ligesom Venstres ordfører sige, at der er en række områder, hvor vi gerne vil beklage at det ikke virker bedre.
Med hensyn til de frosne konflikter, som Venstres ordfører var inde på, er det selvfølgelig helt afgørende, at vi får løst de problemer, hvis vi skal bevare det ordentlige samarbejde inden for OSCE.
Jeg vil også her sige, at det, der er sket i Hviderusland, er beklageligt, ikke alene at vi har et land, hvor valget blev gennemført på en helt forkert måde, det er meget beklageligt, men det er selvfølgelig også beklageligt, at OSCE-kontoret i Minsk er blevet lukket – selvfølgelig som en konsekvens af, at vi har været kritiske over for Hviderusland.
Men det må vi have gjort noget ved.
Jeg vil også sige, at det ikke er rart for en tidligere soldat, at CFE ikke virker.
Det var noget af det, som jeg brugte meget tid på, da jeg var soldat, og jeg vil sige til ministeren, at det er et vigtigt område, som vi må arbejde sammen på at få op at stå igen.
Jeg vil godt her sige til ministeren, at jeg synes, vi bør rose Kasakhstan.
Min oplevelse af det, som Kasakhstan som formandsland gjorde, er, at de på en række områder gjorde det rigtig godt – logistikken og tilrettelæggelsen af møder var langt bedre, end man kunne have frygtet.
Det er selvfølgelig ærgerligt, at Kasakhstan ikke helt levede op til menneskerettighederne sådan, som OSCE forventede, men jeg synes, det er væsentligt, at vi får meddelt ud i systemet, at Kasakhstan virkelig har gjort det godt, på trods af at der var en række lande, som ikke forventede, at de ville kunne gøre det så godt.
Personligt har jeg og mit parti store forventninger til Litauen.
Jeg tror, at Litauen vil blive et rigtig godt formandsland.
Så vil jeg omtale et møde, som jeg selvfølgelig er lidt varlig med at komme ind på, for jeg var der ikke, men det var udenrigsministeren, og det var mødet i Astana, som der jo kom en erklæring fra.
Jeg synes, det er meget fint, at ministeren har været med til, at det blev meget klart, at menneskerettigheder ikke kun er en berørt stats indre anliggende, det er vores alle sammens anliggende.
Og det er jo væsentligt, at det blev slået fast.
Jeg vil også gerne anerkende Danmarks rolle og også – da jeg er i godt humør i dag – udenrigsministerens rolle i forbindelse med Wiendokumentet, for jeg er helt sikker på, at udenrigsministeren havde en finger med i spillet, med hensyn til at det gik godt.
20-året for Københavnsdokumentet er jo også vigtigt, men jeg vil ligesom Venstres ordfører sige, at det ikke var særlig positivt med PA’s involvering i Københavnsdokumentet.
Vi må altså huske, at PA – jeg kommer tilbage til det – har hovedkontor her i København, og de er en væsentlig del af det.
Og uden parlamentarikere til at bakke op om det her, virker det ikke.
Ligesom Venstres ordfører vil jeg også lige nævne OSCE's opgaver i felten.
Vi har de her 17 feltmissioner, og jeg vil ikke komme nærmere ind på dem, for det gjorde Venstres ordfører, men personligt har jeg været så heldig, at jeg har fået lejlighed til at være ude at besøge nogle af missionerne, bl.a. den i Tadsjikistan, og jeg vil sige, at der ikke er nogen tvivl om, at feltmissionerne betyder meget for de lande, de er i, og specielt den i Tadsjikistan har en meget stor indflydelse på den demokratiske udvikling og på narkotikabekæmpelsen, og derfor er det fint, at Danmark har ydet ekstra støtte til lige netop den mission.
Vores parti håber, at regeringen og den kommende regering vil arbejde meget for i OSCE, at de frosne konflikter bliver løst.
Vi skal arbejde meget for energisikkerhed, og det er der meget stor enighed om i kredsen af OSCE-landene.
Vi skal arbejde for de menneskelige dimensioner, konfliktstyring m.v., det er væsentligt.
Det er utrolig vigtigt, at vi har nogle ordentlige valgobservationer, det betyder meget for de lande, hvor valgobservationerne gennemføres, uanset om det er i Centralasien eller i Østeuropa.
Og egentlig burde der også være mere i Vesteuropa, for vores valg kunne godt have gavn af at blive kigget igennem – jeg siger ikke, at der er akutte problemer f.eks. med danske valg, men det ville være rart, hvis det blev kigget igennem, og det ville give en større forståelse fra de andre lande, hvis vi også kontrollerede vest for Wien.
Generelt vil jeg sige, at der er positive resultater af det, og det betyder som sagt meget, at vi har disse valgobservationer.
I mange tilfælde går det godt, så er samarbejdet godt, men selv jeg må sige, at der er en række områder, hvor det er tydeligt, at ODIHR får gennemført nogle ting, som ikke er i samme ånd som det, PA mener.
Der er også, som Venstres ordfører nævnte, nogle ting, der bliver skjult.
Det er altså væsentligt, at vi får samarbejdet i orden, og der er det vigtigt, at regeringerne går ind og fortæller OSCE: Vi kan ikke have det.
Jeg vil godt sige til ministeren, at hvis ikke vi har medlemmer af parlamenterne til at gennemføre valgobservationer, så taber de i værdi.
Det betyder utrolig meget for de lande, hvor vi er ude at observere, at det er medlemmer af parlamenterne, som gennemfører det.
Jeg håber, at en konsekvens af det vil være, at Vesten lærer af det, OSCE står for, således at det ikke er rigtigt at støtte ledere og lande, som har et styre, der ikke lever op til OSCE's værdier.
Ønsket om stabilitet må aldrig tryne ønsket om, at et land har demokrati, frie valg og menneskerettigheder.
Og det er nødvendigt i den forbindelse, at vi også har et ordentligt forhold til de oppositionspolitikere, der går ind for demokratiske ændringer.
Jeg og mit parti håber, at OSCE-landene fremover vil kigge på OSCE sådan: Hvem var vi, dengang vi virkelig betød noget, før Muren faldt?
Hvem er vi nu?
Men ikke mindst: Hvem bør vi være?
Og jeg ser frem til, at vi til juli i Serbien kan tage hul på det og få det drøftet.
Så vil jeg lige til slut sige, at vi jo havde et fantastisk godt møde i Wien, og noget af det, der blev diskuteret, og som jeg synes var meget vigtigt, var trafficking.
Der er helt klart i OSCE-kredsen nogle meget kontante holdninger til folk, der køber og sælger mennesker, bl.a. var det tydeligt, at mange af parlamentarikerne mente, at pædofile bør straffes, når de kommer tilbage til deres land, selv om deres overtrædelser er sket i et andet land.
Det er vigtigt at slå fast, at solgte personer ikke er forbrydere, de er ofre, og det må vi huske på.
Vi skal passe på, at der ikke i erhvervslivet kommer nærmest slavelignende tilstande, hvor vi har nogle folk, der går for lud og koldt vand og arbejder.
Med hensyn til vedvarende energi er vi i vores område kommet for sent i gang, og vi bør komme i gang.
Der er ingen tvivl om, at vores environment er det mest internationale område.
Afslutningsvis vil jeg sige, at OSCE er en vigtig organisation, men den bør selvfølgelig tilpasses den nye verden.
Men redegørelsen var ikke så ringe.